## Program pomoćničkog ispita za zanimanje autolakirer

### NN 12/2010 (25.1.2010.), Program pomoćničkog ispita za zanimanje autolakirer

MINISTARSTVO GOSPODARSTVA, RADA I PODUZETNIŠTVA

256

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

AUTOLAKIRER

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti autolakirer u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje autolakirer.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Priprema različitih metalnih podloga | Odabrati odgovarajuće alate, strojeve i uređaje za pripremu metalnih podloga.  Izvršiti temeljito mehaničko čišćenje metalne podloge od slojeva korozije.  Upotrebom odgovarajućih kemijskih sredstava za čišćenje i uklanjanje masnoća ukloniti sve nečistoće s površine.  Svaku vrstu lima tretirati na specifičan način sukladno pravilima struke. |
| Priprema starog laka za popravno lakiranje | Pregledom utvrditi stanje starog lakiranja te izvršiti sve potrebne predradnje.  Nabubreni i ispucali lak u potpunosti odstraniti do lima odgovarajućim brusnim sredstvima, alatima ili strojevima.  Stari lak koji je u solidnom stanju pripremiti za slijedeći sloj boje. |
| Izravnavanje podloge | Odabrati potreban pribor i alate s obzirom na redoslijed radnih postupaka i vrstu materijala za kitanje koja odgovara vrsti podloge.  Odrediti pravilne omjere kod miješanja kita i utvrđivača i u optimalnoj količini pravilno nanositi kit na površinu.  Odabrati način obrade nanesenog kita i odgovarajuću gradaciju brusnog papira za brušenje.  Procijeniti je li površina dovoljno zaravnana i podlogu fino zagladiti i pobrusiti. |
| Obljepljivanje i zaštita dijelova vozila koji se ne lakiraju | Efikasno oblijepiti vozilo zaštitnim papirnatim folijama i ljepljivom trakom. |
| Temeljenje (grundiranje) metalne podloge | Izabrati odgovarajuću temeljnu vezivnu boju za podlogu.  Pripremu boje izvršiti točno prema uputama proizvođača.  Boju nanijeti na temeljito očišćenu i odmašćenu podlogu pištoljem za prskanje s odgovarajućom mlaznicom i s odgovarajućim pritiskom prskanja. Alat nakon uporabe temeljito očistiti uz pažljivo ophođenje sa svim pojedinim dijelovima pištolja za prskanje. |
| Prskanje punila (filera) | Kvalitetno pripremiti podlogu za prskanje punila prema svim pravilima struke.  Pripremu punila za prskanje izvršiti točno prema uputama proizvođača.  Pri prskanju se pridržavati svih pravila zaštite na radu.  Pravilno rukovati i voditi pištolj za prskanje i potrebnom debljinom nanosa postići najbolju izolaciju.  Odabrati odgovarajući način sušenja punila.  Nakon rada temeljito očistiti pištolj za prskanje pažljivo se ophodeći sa svim pojedinim dijelovima pištolja. |
| Brušenje punila | Odabrati odgovarajući način brušenja punila. Koristiti kontrolni lak (kontrolnu boju) kako bi se olakšala optička kontrola rezultata brušenja.  Izvršiti korekciju grešaka s odgovarajućim kitom te, po potrebi, izolirati pobrušena mjesta.  Nakon završnog brušenja, izvršiti pranje cjelokupne površine s odgovarajućim sredstvom, nastavno pravilno očistiti i osušiti podlogu. |
| Popravak plastike | S plastičnog dijela temeljito odstraniti svu prljavštinu s visokotlačnim pištoljem, zatim oprati s odgovarajućim čistačem za plastiku i pravilno pobrusiti dio za popravak.  Površinu oko oštećenja pobrusiti, temeljito oprati i ravnomjerno nanijeti prajmer za plastiku.  Oštećeni dio iznutra pojačati s metalnim pločicama i izvršiti pravilno ljepljenje i sušenje.  Vanjski dio plastike zalijepiti, poravnati s špahtlom i nakon sušenja izvršiti brušenje strojnom brusilicom te ručno papirom odgovarajuće granulacije. |
| Priprema novih plastičnih dijelova za lakiranje-čišćenje i odmašćivanje | Izvršiti temeljito čišćenje plastike od ostataka sredstava za odvajanje plastike od podloge i ostalih nečistoća kako bi se omogućilo dobro prianjanje sljedećeg sloja boje.  Različite vrste plastika tretirati na specifičan način prema pravilima struke.  Odabrati odgovarajuća sredstva za čišćenje i odmašćivanje i odgovarajuća brusna sredstva s obzirom na redoslijed radnih postupaka. |
| Popravljanje ogrebotina na plastici:  1. Grubo kitanje  2. Fino kitanje-zatvaranje pora | Izvršiti grubo kitanje (ispunjavanje ogrebotina) na prethodno pripremljenoj podlozi upotrebom odgovarajućeg kita u točnom omjeru prema uputi prizvođača.  Prije nanošenja finog kita, izvršiti grubo brušenje s papirom odgovarajuće granulacije i brušenje površine s papirom finije granulacije.  Kit tanko nanijeti da se zatvore eventualne rupice od grubog kitanja.  Nakon sušenja, površinu obrusiti s papirom odgovarajuće granulacije. |
| Nanošenje primera na plastiku | Odabrati odgovarajući temeljni materijal i izabrati potrebne alate, pribor i uređaje.  Poštivati preporučene debljine nanosa temeljnog sloja i preporučeno vrijeme sušenja, odnosno isparavanja.  Oštećene plastične dijelove sanirati na odgovarajući način, a zatim prskati temeljni sloj za plastiku. |
| Priprema punila za plastiku i prskanje | Odabrati pribor, alate i uređaje za pripremu, prskanje i obradu punila.  Punilo za plastiku elastificirati i pomiješati s utvrđivačem u omjerima koji ovise o vrsti plastike (meka ili tvrda plastika) i koje preporučuje proizvođač.  Punilo nanijeti ravnomjerno i u optimalnoj debljini nanosa, a zatim izabrati način sušenja te izvesti pravilno brušenje obrađene površine. |
| Ukrasne tehnike | Izraditi crtež prostoručno ili uz pomoć računala. Precizno uvećati crtež predloška pomoću mreže.  Izmiješati boje prema uzorku tonske skice i odrediti potrebne količine za određenu podlogu.  Izraditi procrtnicu ili šablonu, zatim pripremiti podlogu za višebojno lakiranje, odabrati alate i pribor te pomoću šablone ili procrtnice s odgovarajućim alatima izraditi višebojno, dekorativno lakiranje vozila. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Čišćenje korozije i skidanje starog laka pomoću brusilice | Pravilno i vješto rukovati s brusilicom i temeljito očistiti slojeve starog laka i korozije do lima. |
| Uklanjanje starog laka i hrđe ručno | Odabrati alate za uklanjanje starog sloja laka i hrđe te mehanički skinuti stare slojeve sve do golog lima.  Koroziju ukloniti mehaničkim i eventualno kemijskim postupcima. |
| Priprema 2 K poliester kita i kitanje | Zamiješati kit s utvrđivačem u točnom omjeru, a ovisno o temperaturi prostora promiješati masu lopaticama tako da bude homogena.  Kit efikasno nanijeti na podlogu da se izravna neravnina ili modelira zaobljenje.  Uz što manju količinu kita dostići najbolji mogući rezultat u najkraćem vremenu. |
| Brušenje kita | Izvršiti ručno brušenje kita s odgovarajućim brusnim papirima tako da se postigne izravnanje neravnina odnosno modulacija zaobljenih volumena. |
| Popravak prohrđalih djelova karoserije koji nemaju noseće funkcije | Pripremiti vlaknasti poliester kit miješanjem s odgovarajućim postotkom učvršćivača. Odabrati odgovarajuća brusna sredstva, alate i kemijska sredstva za čišćenje i odmašćivanje. Odabrati pravilan način obrade oštećenih mjesta i redoslijed radnih postupaka. |
| Prskanje prajmera | Utvrditi vrstu podloge, odabrati odgovarajući prajmer i pripremiti ga za prskanje.  Pripremiti pištolj za prskanje, a nakon prskanja alat dobro oprati i očistiti.  Nakon sušenja provjeriti kvalitetu prianjanja boje za podlogu. |
| Obljepljivanje i zaštita dijelova vozila koji se ne lakiraju | Efikasno oblijepiti vozilo zaštitnim papirnatim folijama i ljepljivim trakama. |
| Prskanje punila (filera) | Izvršiti pripremu filera s utvrđivačem i razrjeđivačem točno prema uputama proizvođača.  Odabrati i pripremiti alat te izvršiti prskanje filera na odgovarajuće pripremljenu podlogu s debljinom nanosa kojom se postiže najbolja izolacija.  Pravilno rukovati i voditi pištolj za prskanje tako da se postigne potpuno jednaka debljina sloja s ravnom površinom.  Nakon vremena izvjetravanja punilo sušiti na odgovarajući način.  Nakon rada temeljito očistiti pištolj za prskanje pažljivo se ophodeći sa svim pojedinim dijelovima pištolja. |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju autolakirer.

|  |  |
| --- | --- |
| Nastavna područja | Očekivani ishodi učenja |
| Zaštita na radu | Navesti bitne odrednice Zakona i Pravilnika o zaštiti na radu.  Navesti glavne izvore opasnosti na radnom mjestu autolakirera i opisati načine zaštite od tih opasnosti.  Objasniti nužnost korištenja zaštitne odjeće, zaštitnih rukavica i zaštitnih maski u pojedinim vrstama poslova te opisati način postupanja prilikom nesreće na radu i pružanja prve pomoći. |
| Oprema i pomoćna sredstva u autolakirerskim radionicama | Nabrojiti prostorije, uređaje i alate koje treba imati moderna lakirnica.  Opisati prostor za pripremne i završne radove.  Objasniti način funkcioniranja, način redovite njege te mjere održavanja kabina za prskanje.  Opisati svrhu pojedinih autolakirerskih alata, strojeva, pomoćnih sredstava i uređaja.  Opisati njihovu građu, način ispravnog rukovanja, način održavanja i sve nužne mjere opreza i zaštite pri radu. |
| Lakirerske podloge | Nabrojiti sve vrste lakirerskih podloga. Navesti osnovna fizička i kemijska svojstva različitih metalnih podloga kao nosioca naliča.  Nabrojiti vrste limova iz kojih se izrađuju automobilske karoserije i navesti njihova specifična svojstva.  Navesti vrste i svojstva plastičnih podloga.  Navesti svojstva drva kao podloge za lakiranje. |
| Korozija | Iskazati definicije pojmova: kemijska korozija, elektrokemijska korozija, oksidacija i hrđa.  Nabrojiti uzroke i vrste korozija na različitim podlogama i načine zaštite tih materijala od korodiranja. |
| Sastav boja i lakova | Navesti osnovne komponente boja i lakova.  Objasniti što čini kruti (čvrsti) dio boje, a što tekući, hlapivi dio boje odnosno laka.  Nabrojiti pigmente i veziva koji se koriste za autolakirerske boje i lakove te objasniti njihovo porijeklo i najvažnija svojstva.  Imenovati različite vrste otapala te objasniti njihovo porijeklo i navesti njihova osnovna svojstva.  Objasniti što su aditivi i navesti aditive koje sadrže boje i lakovi. |
| Osnove obojenja | Objasniti što su boje u fizikalnom pogledu. Objasniti način percepcije boje neke površine.  Klasificirati podjelu boja na primarne, sekundarne i tercijarne.  Iskazati definiciju pojmova: ton, nijansa harmonija, disharmonija, kromatske boje, akromatske boje tople boje, hladne boje.  Opisati optičko, psihološko i fiziološko djelovanje boja. |
| Priprema podloga za lakiranje-ćišćenje  i odmašćivanje | Objasniti važnost temeljitog čišćenja i odmašćivanja podloge za lakiranje.  Nabrojiti kemijska sredstva koja se koriste za čišćenje i odmašćivanje i sve alate za pripremne radove na različitim podlogama. Opisati kako i čime očistiti podlogu od korozije, slojeva starog naliča te kako pripremiti nove zamjenske dijelove: čelik, pocinčani čelik, aluminij, plastiku te tvornička ili stara lakiranja. |
| Kitanje | Nabrojiti različite vrste kitova koji se koriste za autolakirerske radove.  Navesti vrste poliesterskih kitova i opisati njihovu namjenu.  Objasniti što je kombi kit i navesti njegova svojstva i primjenu.  Opisati kako treba pripremiti kit i u kojim omjerima te objasniti važnost strogog pridržavanja uputa proizvođača.  Opisati način rada od grubog kitanja i brušenja do finog kitanja i završnog brušenja pokitanih dijelova. |
| Temeljne vezivne boje: 1K temelji i  2K temelji | Navesti funkciju i objasniti važnost temeljnih boja.  Definirati što su jednokomponentni i dvokomponentni temelji i opisati njihova svojstva.  Opisati kako pripremiti temeljnu boju za nanošenje na podlogu i kako je nanositi (diza, pritisak prskanja, hodovi prskanja i preporučive debljine slojeva).  Odrediti koje su podloge pogodne za određene temeljne boje i opisati kakva treba biti daljna obrada. |
| Prskanje punila (prskanje filera) | Objasniti funkciju punila u slojevima naliča. Opisati prethodnu pripremu određene podloge za nanošenje punila, zatim kako se punilo priprema za prskanje i koja pravila zaštite na radu treba poštovati prilikom prskanja.  Objasniti funkciju tonfilera i način pripreme tonfilera za prskanje.  Opisati primjenu punila s međubrušenjem i primjenu u postupku »mokro na mokro«. Navesti različite načine i vrijeme sušenja punila te način daljnje obrade. |
| Lakiranje-prilagodba boje | Opisati prilagodbu boje kroz identifikaciju i usporedbu sa standardnim uzorkom i njihovim mogućim varijantama.  Objasniti kako izvršiti pravilno lakiranje probnog uzorka i na što sve pri tom treba paziti te kako izvršiti kontrolu probnog uzorka.  Iskazati definiciju metamerije i objasniti kako je spriječiti.  Za slučaj potrebne korekcije boje opisati kako provesti analizu tendencije odstupanja u nijansi, tonu ili čistoći boje te kako izvršiti potrebne korekcije na temelju te analize. |
| Završno lakiranje | Navesti funkciju završnih lakova.  Objasniti što su jednoslojni, dvoslojni i troslojni lakovi.  Objasniti mogućnost prilagodbe autolakova različitim uvjetima u radionici kombinacijom s različitim utvrđivačima i razrjeđivačima (brzim, sporim i normal).  Opisati pripremu podloga za lakiranje jednoslojnim, dvoslojnim i troslojnim lakovima, zatim kako pripremiti određeni lak za prskanje te kako treba voditi pištolj za prskanje da se izvrši besprijekorno završno lakiranje.  Navesti pravila zaštite na radu koja se trebaju poštovati kod lakiranja. |
| Ušpricavanje | Objasniti kako neznatne razlike u tonu boje izjednačiti unutar dijela ili u susjedni dio. Opisati radni postupak od pripreme podloge do konačnog prskanja završnog laka. Pripremu podloge opisati navodeći redoslijed radnji, vrste i pripremu materijala te sredstva potrebna za rad.  Postupak ušpricavanja opisati za jednoslojne, dvoslojne i troslojne sisteme lakiranja. |
| Lakiranje plastike | Nabrojiti vrste plastičnih podloga i navesti njihove najvažnije osobine.  Izdvojiti vrste plastika koje se ne mogu lakirati.  Navesti uzroke korozije plastike, način zaštite plastičnih podloga od korozije te način održavanja i njegovanja lakiranih plastičnih dijelova.  Objasniti svrhu i opisati način temeljitog čišćenja tvrdih i mekih vrsta plastike sukladno pravilima struke.  Opisati postupak saniranja oštećenja na različitim plastičnim podlogama zatim navesti svojstva i funkciju temeljnih slojeva za plastiku, način pripreme filera za prskanje plastike te način pripreme i prskanja završnih lakova. |
| Održavanje i konzerviranje laka | Nabrojiti vanjske utjecaje koji štetno utječu na autolak te objasniti do kakvih promjena s vremenom dolazi uslijed tih utjecaja.  Opisati način održavanja lakiranih površina i navesti odgovarajuća sredstva za njegu i zaštitu lakova.  Navesti sva pravila rada kod poliranja ili konzervacije laka kako ne bi došlo do oštećenja lakirane površine.  Opisati kako tretirati nove, svježe lakove koji su naročito osjetljivi te starije odnosno štrapacirane lakove. |
| Pogreške kod lakiranja | Definirati moguće uzroke pogrešaka koje se mogu pojaviti kod popravnog lakiranja zbog nepoznavanja materijala, neispravne uporabe, uvjeta i tehnike nanošenja.  Navesti kako spriječiti pogreške i kako izvršiti popravak prema svim pravilima struke, ako se pogreška dogodi.  Analizirati i objasniti kako spriječiti i izvršiti popravak:  – pogrešaka koje nastaju pri kitanju i brušenju kita (loše sušenje, mrlje u pokrivnom premazu, rupice i tragovi brušenja),  – pogrešaka koje nastaju pri lakiranju predlakova (stvaranje mjehurića, tragovi brušenja u pokrivnom premazu i slabo prianjanje na podlogu),  – pogrešaka koje nastaju pri lakiranju 1K i 2K pokrivnim autolakovima (slabo razlijevanje, curenje, krateri, zakuhavanje, matiranje (pad sjaja), pješčana površina laka i nekompatibilnost materijala),  – pogrešaka koje nastaju pri dvoslojnom i troslojnom lakiranju (stvaranje oblaka, razlikovanje nijansi boja, krateri, curenje i matiranje (pad sjaja)). |
| Ekološki propisi | Imenovati ekološki najprihvatljivije lakove i objasniti važnost VOC regulative.  Navesti i opisati sisteme lakiranja i proizvode koji su sukladni VOC-u.  Objasniti akronime HS, VHS i MS na lakovima.  Opisati kako štititi okoliš od zagađenja otpadnom vodom koja se koristi za pranje alata nakon upotrebe vodenih lakova, zatim navesti vrste šprica koje su ekološki prihvatljive te objasniti kako pravilno postupati s različitim otpadnim materijalom.  Navesti pravila Uredbe Vlade RH o graničnim vrijednostima hlapivih organskih spojeva u bojama i lakovima i proizvodima za završnu obradu vozila. |
| Piktogrami | Objasniti značenje pojedinih piktograma koji se koriste za auotolakirerske materijale. |
| Matematičke i računske osnove | Vladati osnovnim računskim operacijama, zatim određivati prioritete rješavanja te pravilno računati sa zagradama u skupovima prirodnih, cijelih racionalnih i iracionalnih brojeva. |
| Izračunavanje plaća | Razlikovati bruto i neto plaću.  S pomoću formulara i formula napraviti isplatnu listu. |
| Izračunavanje materijala | Izračunati količinu potrebnog materijala za pripremne i završne radove.  Računati postotke i omjere i uspješno koristiti odgovarajuće mjerne jedinice. |
| Kalkulacija cijene | Izračunati svaki element kalkulacije.  Na temelju opisa oštećenja i vrste lakiranja izračunati količinu materijala potrebnog za rad i sve troškove. |
| Razmjer, postotni i kamatni račun | Izračunati postotak s pomoću kalkulatora bez obzira na osnovnu vrijednost.  Prepoznati i razlikovati postotni račun više i niže 100.  Izračunati mjesečnu obvezu PDV-a.  Ispravno koristiti formule za promilni i kamatni račun.  Izračunati nepoznati član razmjera. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| 1. Radne probe | 10 |  |
| 2. Tehnološka ispravnost u izvođenju uratka | 15 |  |
| 3. Efikasnost u izvođenju uratka (za manju količinu materijala dostizanje najboljeg mogućeg rezultata u najkraćem vremenu) | 15 |  |
| 4. Mjere zaštite na radu i ekološki elementi | 10 |  |
| 5. Završni izgled uratka | 50 |  |
| UKUPNO: | 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-11

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-256